Saurom

**Saurom** (anteriormente denominado **Saurom Lamderth**) é un grupo español de folk metal. Foi fundado en 1996 por Narci Lara e Antonio Ruíz. Denominan o seu estilo como «xograr metal», un conglomerado de música *rock*, folk e celta, con letras baseadas na literatura (principalmente en lendas, poemas, romances e contos tradicionais) cun transfondo crítico, cultural e social. Algunhas das súas letras teñen unha temática relacionada co universo do *Señor dos Aneis*, de J. R. R. Tolkien e coa literatura clásica e tradicional andaluza.

## Historia 
### 1996 - 2000: Formación e primeiros pasos 
Saurom Lamderth formouse en 1996 tras a ruptura do grupo RHF (Rapid heavy flamenc), en San Fernando (Cádiz). Os seus fundadores foron Narci Lara e José Luís Godoy, a quen se uniron Antonio Ruiz e Abraham Reyes Facio. 

Entre setembro e decembro dese ano empezaron a compor a súa primeira maqueta, a cal titularon *La cripta del duende*. Esta reflicte o amor dos integrantes cara o mundo fantástico e o sentimento de nostalxia pola perda da fantasía nas xeracións máis novas. Nesta maqueta empezaron a incluír os seus personaxes que máis adiante sería frecuente como Zaluster «La Hechicera» e Glimbert na canción «Bosque de los Tres Pantanos». 

En 1997 gravaron a maqueta *Regreso a las Tierras Medias* onde nacen gran parte dos personaxes inventados a modo de xogo de rol. Estes aparecerían posteriormente no disco  (2006), como «Feretrom el dragón» ou «Ataf», que fan alusión aos catro elementos; «Aire, Tierra, Agua y Fuego» e Tarkem Deothor. 

Abraham retirouse dos baixos, substituído por Juan Garrido, xunto ao seu irmán Francisco Garrido nos teclados e as frautas. Con esta formación gravaron a maqueta *Legado de juglares* en 1998, da cal se venderon máis de mil copias en poucos meses.

Tras gañaren un concurso de bandas a nivel rexional no ano 2000 gravaron a maqueta *Orígenes*. Incluía cancións consideradas por eles máis «xograres», melódicas e envolventes cás de traballos anteriores, e experimentaron con novos sons.

### 2001 - 2002: Disco debut, *El guardián de las melodías perdidas* e *Sombras del este* 
En setembro do 2000 Godoy e Juan Garrido abandonan a banda, substituídos por Raúl Rueda na guitarra e José A. Gil nos baixos e coros. Con esta nova formación consolidada entraron a gravar en 2001 o que sería o disco debut da banda, *El guardián de las melodías perdidas*. Este disco abriulles as portas do panorama nacional e conduciulles a unha xira que os levou por gran parte de España, á que chamaron «Juglar Tour».

Pasaron dous anos en que a banda estivo a traballar no que sería o seu segundo traballo, un disco dobre de 19 cancións integramente baseado no primeiro tomo do *Señor dos Aneis* de J. R. R. Tolkien, *A Irmandade do Anel*. O disco, titulado *Sombras del Este*, contou coa colaboración da Sociedade Tolkien Española. Foi ben recibido tanto en España como en varios países de Latinoamérica, o que lles permitiu realizar unha extensa xira por toda España e participar en varios festivais de renome como Viña Rock e Lorca Rock.

### 2003 - 2006: Chegada de Miguel Ángel Franco, *Legado de Juglares, Sinfonías de los bosques* e *JuglarMetal* 
A principios de 2003, o cantante, flautista e gaiteiro Narci Lara comezou a ter problemas de gorxa, polo que tivo que deixar de cantar por recomendación médica. Tras unha breve pausa e múltiples cambios de integrantes, entraron ao grupo Miguel Ángel Franco (exvocalista de Renno) á voz e José Antonio Gallardo ao baixo. Con esta nova formación, decidiron regrabar a canción «Las minas de Moria» do disco *Sombras del este* para presentarlle ao público o novo vocalista. O resultado da regrabación foi inesperado, xa que a banda parecía encamiñada a un son de thrash metal con sons electrónicos incorporados, xunto cos violíns e as frautas. O grupo decidiu non seguir esa dirección, pero tomaron certos matices daqueles estilos para proxectos futuros.

Ese mesmo ano publican o seu terceiro disco de estudo, *Legado de juglares*, o mesmo título da súa terceira maqueta de 1998. Con este novo traballo iniciaron a xira «Historias del Juglar Tour», incorporando espectáculo nos seus concertos a cargo de malabaristas, actores, pirotecnia e saltimbanquis. Malia o seu bo momento, na metade de xira a violinista Sophia abandona o grupo por cuestións persoais. Foi substituída por Santiago Carrasco para encargarse dos teclados, whistles e coros.

En 2005 reeditan *Legado de juglares*, ao que lle agregan un segundo disco de rarezas e caras B titulado *Sinfonías de los bosques*. Este título foi elixido por votación popular entre os fans da banda nas redes sociais.

Mentres finalizaban a xira, entraron a gravar o que sería o seu cuarto disco de estudo, *JuglarMetal*, que saíu á venda o 20 de febreiro de 2006. Este disco é considerado polos fans como o máis importante de toda a discografía do grupo. Ao mesmo tempo significou un cambio no nome da banda, que se acurtou a Saurom.

### 2008 - 2011: Etapa máis heavy, *Once romances desde al-Ándalus* e *Maryam* 
O 3 de marzo de 2008 o grupo lanzou o seu quinto disco de estudo, *Once romances desde al-Ándalus*, integramente baseado na literatura e a cultura andaluza. Posúe un son máis potente e máis *heavy* con matices de power metal, e abandonou case por completo as melodías de folk metal festivo das súas anteriores entregas. O primeiro sinxelo do disco foi «El monte de las ánimas», canción regrabada que xa aparecera nunha das vellas maquetas. Con este disco tamén puideron facer o primeiro videoclip do grupo, «Wallada la omeya». Ao basear a súa obra en toda a cultura de al-Ándalus, a banda foi convidada en varias ocasións a realizar relatorios en universidades e as letras do disco foron lidas en diversos actos. O éxito deste álbum permitiu á banda extraer del cinco cancións, traducir a súa letra ao inglés, regravalas e publicar o EP *Romances from al-Ándalus* en varios países como Alemaña, Nova Zelandia, Australia ou o Xapón.

O 1 de marzo de 2010 a banda lanza o seu sexto disco de estudo, *Maryam*. Este traballo de carácter conceptual relata de forma metafórica a Paixón de Cristo e o sufrimento da súa nai María (renomeada no disco como Maryam). Reivindica a igualdade de xénero e critica o papel secundario que se lle outorgou á muller en xeral ao longo da historia. O álbum veu acompañado dun DVD con directos e outros vídeos. A publicación deste disco permitiulles realizar outra extensa xira por España. 

### 2012 - 2015: De volta ao son folk, *Vida* e *Sueños* 
Ao longo de 2012 a banda presentou catro novos videoclips como adianto do seu próximo disco de estudo (*Cambia el Mundo*, *El Príncipe*, *La Leyenda de Gambrinus* e *Noche de Halloween*, este último cunha curtametraxe de case 30 minutos incluído). O 1 de decembro de 2012 sae á venda o seu sétimo disco, *Vida*, cun son moito máis folk có das dúas anteriores entregas. O disco tivo unha gran acollida por parte do público e os medios de comunicación. A xira deste disco permitiulles viaxar por primeira vez a América, concretamente a Costa Rica, o 24 de novembro de 2012. A partir de aí realizaron máis concertos no continente americano e percorreron países como México, Colombia, os Estados Unidos, Ecuador, Chile, Bolivia, Panamá e Guatemala.

O 28 de agosto de 2014 o grupo anunciou o lanzamento do seu novo videoclip «Paz» para o 14 de novembro de 2014, que pertencería ao seu oitavo disco de estudo, *Sueños*. O disco foi lanzado o 2 de outubro de 2015, un álbum dobre cos discos *La partitura secreta* e *Las caricias del alma*, cun total de 27 cancións. O disco *Sueños* foi até agora un dos traballos máis complexos e ambiciosos na carreira do grupo. A banda toma moi en conta as súas raíces, fusionadas con elementos adquiridos ao longo da traxectoria musical.

### *20*16 - 2018: 20º Aniversario, 20... *Al Mundo de los Sueños* e *La Magia de la luna* 
O 9 de abril de 2016 a banda deu un concerto especial no histórico Real Teatro de Las Cortes da súa cidade natal, San Fernando, con motivo de celebración dos seus vinte anos na música. O devandito espectáculo contou coas colaboracións do Coro Nova Nerta de Jerez de la Frontera e a participación dun nutrido número de actores, acróbatas, malabaristas e bailaríns, así como antigos membros da formación que foron convidados. O concerto foi gravado e editado en formato DVD e dobre CD en directo co título de *20…Al Mundo de los Sueños*. Foi lanzado o 18 de novembro de 2016.

Tamén con motivo dos seus vinte anos o escritor e amigo da banda Enrique Montiel de Arnaiz publica en maio de 2017 unha extensa biografía sobre o grupo. *Leyenda de Juglares* mostra en 530 páxinas máis de 200 fotos inéditas da banda e unha portada feita a man por Daniel López, portadista e debuxante habitual do grupo.

O 5 de decembro de 2017 a band*a* publica o seu primeiro disco de estudo en formato acústico, *La Magia de la Luna*, baseado nalgunhas cancións que abarcan toda a traxectoria da banda. Ten un enfoque moi distinto á hora de reelaborar a música, as melodías e as harmonías vocais, co fin de facer as cancións diferentes ás orixinais, pero mantendo as súas esencias fundamentais. No disco participan artistas como a cantante Julia Medina, o baixista Ismael Alcina e o percusionista Moisés Ibáñez.

O 25 de abril de 2018 sae á luz a colaboración da banda no disco *Stay Oz! (Hasta que el cuerpo aguante)*, un tributo a Mägo de Oz con motivo dos trinta anos do grupo madrileño. Nel fan a súa propia versión do tema «Molinos de Viento», acompañado dun videoclip.

### 2019-presente: Consolidación da madurez e *Música* 
Entre verán e outono de 2018 Saurom comezou a composición dun novo álbum oficial, previsto inicialmente para ser posto á venda entre setembro e decembro de 2019. Finalmente, modificáronse os plans e non se empezou a gravar até xullo de 2019 debido ás numerosas xiras, polo que se esperaba a súa publicación cara á primavera de 2020 (marzo ou abril). Esta información mantívose como oficial até xaneiro e febreiro de 2020, aínda que Narci Lara, fundador do grupo, insistía en que non importaban as datas, senón plasmar de verdade a madurez do grupo nun disco traballado.

Tras non haber demasiadas noticias durante marzo, o 17 de abril de 2020 o grupo presentou o título e a portada do novo álbum oficial (o décimo, sen contar as maquetas e outros materiais). Non foi posto á venda até o 4 de decembro de 2020 debido á situación excepcional provocada pola pandemia do COVID-19 en todo o mundo.

O 2 de maio o grupo presentou o primeiro sinxelo do álbum, «Amanecer», xunto ao seu vídeo oficial. A canción, de temática ecoloxista, presenta numerosas influencias do grupo finlandés de metal sinfónico Nightwish.

## Discografía 
### Maquetas 
* *La cripta del duende* (1996)
* *Regreso a las Tierras Medias* (1997)
* *Legado de juglares* (1999)
* *Orígenes* (2000)

### Álbums de estudo 
* *El guardián de las melodías perdidas* (2001)
* *Sombras del Este* (2002)
* *Legado de juglares* (2004)
* *JuglarMetal* (2006)
* *Once romances desde al-Ándalus* (2008)
* *Maryam* (2010) - inclúe un DVD con vídeos e material oficial.
* *Vida* (2012)
* *Sueños* (2015)
* *Música* (2020)
* *El Pájaro Fantasma* (2023)
* *El Principito* (2025)

### Álbums en directo 
* *20… al Mundo de los Sueños* (2016) - CD + DVD en directo no Real Teatro de las Cortes de San Fernando (Cádiz) polo 20º aniversario do grupo.
* *En Vivo Arena Ciudad De México* (2024) - inclúe 2 CD de son, 1 DVD e 1 Blu-Ray co concerto celebrado en Arena CDMX o 22/04/2023 pertencente á xira “El Pájaro Fantasma”

### Recompilatorios 
* *Sinfonías de los bosques* (2006) - álbum de rarezas e versións incluído na reedición de 2005 do álbum *Legado de juglares.*
* *La Magia de la Luna* (2017) - acústico
* *Mester de Juglaría* (2021) - tributo oficial a Saurom en cuádruplo CD

### Singles e EPs 
* *Mendigo* (2004) - sinxelo promocional do álbum *Legado de juglares*.
* *Romances from al-Ándalus* (2008) - EP promocional en inglés para a súa venda nos EUA.
* *Maryam* (2010) - sinxelo promocional do álbum *Maryam*, de regalo na revista *HeavyRock*.

### DVD 
* *Maryam* (2010) - inclúe un DVD con vídeos e material oficial.
* *20... al Mundo de los Sueños* (2016) - CD + DVD en directo no Real Teatro de las Cortes de San Fernando (Cádiz) polo 20º aniversario do grupo.
* *En Vivo Arena Ciudad De México* (2024) - inclúe 2 CD de son, 1 DVD e 1 Blu-Ray co concerto celebrado en Arena CDMX o 22/04/2023 pertencente á xira “El Pájaro Fantasma”

### Película 
* *La Noche de Halloween* (2012) *-* unha curtametraxe de terror e comedia estreada o 31 de outubro en YouTube. Foi utilizada para presentar o videoclip do sinxelo "Noche de Halloween", pertencente ao disco *Vida*.

## Formación 
### Membros actuais da banda (desde 2005) 
* Antonio Ruíz Izquierdo *Michael Donovan*: batería e percusión (desde 1996)
* Narciso Lara Márquez "Narci", *El juglar*: guitarra rítmica e acústica, voz, coros, gaita galega, frauta, low e tin whistle, violín, ocarina, sitar e laúde (desde 1996)
* Raúl Rueda Hernández *Raulito*, *Françoise de Gitanne*: guitarra solista, rítmica e acústica, mandolina, banjo, laúde e sitar (desde 2001)
* José Antonio Gallardo Femenía "Josele", *Lord Escuro Zzräipy*, *Joselito Airlines*: baixo (desde 2003 como temporal e dende 2004 como membro oficial)
* Miguel Ángel Franco Mejías "Migue": voz e coros (desde 2004) - en directo tamén tocou a guitarra acústica ou o violín
* Santiago Luís Carrasco Carrasco "Santi", *Dr. Amor*: teclados, piano, acordeón, tin whistle, keytar, clarinete, samplers e coros (desde 2005).

### Liña de tempo 
## Notas